Mads Olsen (SF), 2024-01-31:
Når vi snakker om valgret, må vi erkende en fundamental sandhed: Vores demokrati kan kun være så stærkt som de stemmer, der udgør det.
Men lige nu mangler vi en særlig gruppes stemme, nemlig de unges.
Det er derfor på tide at anerkende, at 16-årige i Danmark er mere end bare unge.
De er informerede og engagerede borgere, der fortjener retten til at stemme og til at blive hørt.
I årevis har vi set en foruroligende tendens, nemlig at unge mennesker ikke stemmer i samme grad som ældre generationer, og dette gælder især ved EU-valget.
Jeg tror på, at hvis vi viser dem den demokratiske tillid, som det jo er at kunne stemme, vil vi se stemmeprocenten skyde i vejret, for så siger vi til hver enkelt unge: Du er hørt, du er vigtig, og din stemme tæller.
Samtidig anerkender vi, at vi har brug for unge menneskers stemmer og erfaring, at de ikke skal stemme for deres egen skyld, men faktisk for vores samfunds skyld.
Bare se til vores naboer i Tyskland og lidt videre til Belgien – lande, der har indset vigtigheden af ungdommens stemme.
De forstår, at EU's beslutninger påvirker os alle, og at de unge, som skal bære byrden af de her beslutninger længst, selvfølgelig bør have en afgørende stemme.
I dag står vi over for mange kriser.
Vi står over for en klimakrise, en digital revolution og en verden i forandring.
Vores unge har idéer og ambitioner, og frem for alt har de en forståelse for de udfordringer, som vi nu som samfund står over for.
Er det måske ikke de unge, der har stået forrest på klimabarrikaderne i længst tid?
Er det måske ikke de unge, der i lang tid har vidst, at der var et grundlæggende problem med den måde, vi bygger vores sociale medier op på?
Jo, det er det.
Jeg siger selvfølgelig ikke, at hvis vi havde givet 16-årige stemmeret for 10-12 år siden, havde der ikke været nogen klimakrise, og at verden så havde set grundlæggende anderledes ud, men vi må simpelt hen bare erkende, at unge i dag altså besidder en særlig viden og erfaring, som mange parlamentarikere i Europa-Parlamentet mangler, og som jeg tror de vil få, hvis de bliver nødt til at forholde sig til de unges behov og visioner.
Jeg mener, at det, at vi nægter dem retten til at stemme, betyder, at vores demokrati og beslutningsproces faktisk mangler den erfaring.
Vi har ganske enkelt en blind vinkel.
Så lad os nu ikke stå i vejen for fremskridt.
Lad os ikke ignorere det potentiale og den indsigt, som de unge besidder.
Jeg var da selv klar til at stemme, da jeg var 16 år.
For det her handler ikke kun om demokrati, det handler faktisk om retfærdighed, lighed og anerkendelse af, at hver eneste stemme har en værdi, og at de har den samme værdi.
Så lad os nu ikke være bange for at udvikle vores demokrati, lad os ikke holde fast i gamle idealer, bare fordi det er gamle idealer.
Lad os lukke vores blinde vinkel og bringe vores unge ind i folden af demokratiske medborgere.
Lad os give dem stemmeret og så se demokratiet blomstre.
For når de unge stemmer, styrker vi vores samfund og sikrer en lysere fremtid for os alle sammen.
Tak for ordet.
Det vil jeg faktisk mene skete efter 40 minutter, da jeg var blevet stemt ind her i Folketinget og faktisk holdt min første tale.
Det var ved en forespørgselsdebat om visionen for gymnasierne.
Der mente jeg da selv, at jeg gjorde brug af min egen erfaring og pegede på nogle problemer som karakterræs, at man ofte lavede afleveringer i ferierne osv., som jo er noget, som mange ældre måske ikke kan nikke genkendende til, fordi verden har forandret sig, siden de gik i gymnasiet for 40 år siden.